NOVEMBER 14.
A szerfölött dicséretes Szent Fülöp apostol emléke
hajnali szolgálaton

Tropár. 3. hang
Szent Fülöp apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… 
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ megváltott minket a romlástól, mint Emberszerető.
Az első zsoltárcsoport után a vértanúk leülői 
7. hang
A te vértanúid, Uram, * az ellenséget megfutamították, * a bálványimádás tévelygését megszégyenítették, * mert a kereszt erejével harcoltak. * Angyalokkal magasztalnak téged, * és győzelmi éneket zengve dicsőítenek téged, Krisztus. * Közbenjárásuk által *’ add meg nekünk a nagy irgalmat!
A te szentjeid, Uram, * a földön küzdöttek, * az ellenséget letiporták, * és a bálványimádás tévelygését kiirtották. * Így tőled koszorút nyertek, * emberszerető Uralkodó, * és irgalmas Isten, *’ ki a világnak megadod a nagy irgalmat.
Dicsőség... most és... Istenszülő-ének
Föltámadásunk drága kincse, * ó legáldottabb Istenszülő, * a benned bízókat vezesd ki a bűn mélységes verméből, * ki a bűn rabjainak üdvszerzője vagy, * megszülvén nekünk a világ Megváltóját, * és aki a szülés előtt szűz, * a szülés közben szűz, *’ és a szülés után is szűz voltál.
A XVII. kathizma és  „A szentek kara” után vértanúk leülője 
7. hang
Ó, szentek, kérünk titeket, * könyörögjetek, hogy bűnbocsánatot nyerhessünk, * és megmeneküljünk a leendő kínoktól *’ és ama rettenetes haláltól!
Halotti ének
A te halálod, Uram, * a holtaknak az élet virágát sarjadzotta, * mert az alvilágot kifosztottad, * előhívtad a sötétségben levőket. * Életadó Istenünk, * ezért kérünk téged, hogy az igazakkal nyugtasd meg * mindazokat, kiket közülünk elszólítottál, *’ hogy az ítéletben bőséges irgalomra találjanak.
Dicsőség... most és... Istenszülő-ének
Üdvözlégy, ki méhedbe fogadtad, * azt, akit az egek sem fogadhatnak be! * Üdvözlégy, Szűz, próféták hirdetése, * akitől megjelent Emmánuel! *’ Üdvözlégy, Krisztus Istenünk anyja!
Kánonok
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Istent hirdető Fülöp, ki állandóan Krisztus isteni tündöklésének fényesen ragyogó sugarait élvezed, árassz el minket jóságosan a te sugaraiddal!
Az a Krisztus, aki az Atya dicsőségét önmagán keresztül mutatta meg, a tanítványok karába sorolt téged, előre ismerve jelességedet, Istenben boldog Fülöp!
Most már nem homályban, nem árnyképekben és nem tükörben szemléled, hanem világosan, színről színre látod a javak forrását, legfőbb vágyadat, Krisztust.
Istenszülő-ének
Amikor Júda törzsétől elvétetett a fejedelmi pálca, Legtisztaságosabb, a te Fiad és Istened eljött, mint a földkerekség vezére, és átvette az uralmat.
III. óda. 6. hang. Nincs oly szent…
Gyakorlatilag a szemlélődés világosságával vagy tele, mert arra lettél méltó, hogy a velünk levő nagy világosságnak, Krisztusnak szolgálj, isteni ihletésű Fülöp!
A vallás hittitkairól szóló igehirdetésed a híveknél a vallásos hit megismerésének alapjává lett, mert abból ismertük meg, hogy a Fiú az ő Atyjával egy természetű.
Arany mécstartóvá lettél, az örök világosság fáklyáját tartottad az emberek elé, s az ő megismertetésével egészen megvilágosítottad a földkerekséget, legnemesebb Fülöp!
Istenszülő-ének
Tebenned bízom, legszentebb Tisztaság! Ne zárj ki gondoskodásodból, hanem mint az emberszerető Istennek részvéttel teljes Anyja, szabadíts meg engem az ellenség kelepcéjéből!
Katavászia
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Kathizma  
8. hang. A Bölcsességet és Igét…
A démonokat elkergetted, * a sötétben levőknek világítóként megjelentél, * a Szűztől feltündöklött Napot megmutattad, * a bálványok templomait leromboltad, * a mi Istenünk dicsőségére egyházakat létesítettél. * Azért tisztelünk téged, és fényesen ünnepeljük a te szent emlékedet, * és egybehangzóan hangoztatjuk neked, boldog Fülöp apostol: * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség… ugyanarra
Valóságos lelki esőt hozó felhő voltál, * és mint szántóföldet, titokzatosan megöntözted itt a földön a mi lelkünket. * Bejártad az egész földet, és igéddel beharmatoztad, * harmatként árasztva koporsódból a kenetet. * A hitetlen lelkekbe belelehelted a Szentlélek jó illatát, * és bennük drága kincsként föl is halmoztad, Fülöp apostol! * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Most és… Istenszülő-ének
A gonoszság gyermekkoromtól fogva beszennyezte * az én nyomorult lelkemet, Szent Szűz! * Szavakkal és tettekkel is szennyessé tettem magamat, * nem tudom, mit tegyek. * Nincsen senki menedékem, * rajtad kívül másban nem reménykedhetem, ó Szűz! * Ó jaj nekem, haszontalannak! * Azért most könyörögve hozzád folyamodom, Szeplőtelen,* és esdekelve megvallom neked, hogy vétkeztem. * Esedezzél a te Fiadhoz, Istenhez, * hogy adjon bűnbocsánatot nekem, *’ mert minden reményemet beléd vetettem, Nagyasszony!
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Krisztusnak, a Napnak, az igaz világosságnak hajlékává és az ő fényessége befogadó szentélyévé és egévé lettél, és az embereknek Isten dicsőségét hirdetted.
A szenvedélyek miatt enyésző emberiségbe sóként rakott bele téged Krisztus, és te megszüntetted annak szörnyű romlását, Istennek magasztalásra méltó hírnöke.
Krisztus erejéből erőt merítve a gonosz lelkek és istentelenek erejénél hatalmasabbá lettél, s a földön levőknek az Istennek tetsző élet evangéliumát hirdetted, Fülöp.
Istenszülő-ének
Csöndes révpartnak rendelt Krisztus azok számára, akik téged hittel, igaz buzgósággal, tiszta szívből Istenszülőnek vallanak, Szeplőtelen Nagyasszony.
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
Bajt elhárító kezeddel hatástalanná tetted a gonosz ellenség lelket emésztő mérgét a halálos mélységben fogva tartottaknál, és megmentetted őket a keserves kíntól, Isten szószólója.
A Vigasztaló Lélek lejövetelével és kegyelmével egészen tüzes lelkűvé lettél, s az istentelenség fagyában megdermedteket a hit melegével fölélesztetted, Fülöp.
Krisztus barátjává lettél, tőle nyerted közvetlenül a neked adott világosságot, és át is adtad a hozzád folyamodóknak, megvilágosítottad őket és elvezetted a te Teremtődhöz.
Istenszülő-ének
Az egyetlen Úr, aki a mindenséget szavával létrehozta és bölcs előrelátással kormányozza, nagy jóindulatában, saját döntése szerint tőled jön e világra, Tisztaságos, és megmagyarázhatatlan módon testté lesz.
VI. óda. 6. hang. Bezárta magába, de…
Láttad, Üdvözítő Krisztus, hogy az ellenséges lélek csalárdsága hatalmába ejtette és megrontotta az emberi nemet, ezért elhajítottad hegyes dárdáidat, az apostolokat, eltaláltad velük a gonosz lélek páncéljának nyílását, és meggyógyítottál mindenkit annak fertőzésétől és emésztő erejétől.
Felülről jövő fénnyel tündöklő villámként, édességet csorgató hegyként, égből hullott harmatként, kiválasztott apostolként tűntél fel a mindenségben, és teljessé tetted Krisztus tanítványainak tizenkettes számú seregét, teljesen boldog.
Beavatást nyert a te titkod mélységébe az isteni ihletésű tanítvány, és nagy hangon hirdette, Jóságos, hogy te vagy a béke folyója, a boldogság patakjának forrása, a hullám, mely dicsőséget sodor a népek felé, s azt is örömmel tanította, hogy érettünk dicsőségesen kiüresítetted magadat.
Istenszülő-ének
Megszülted Krisztust, a tiszta halhatatlanságot, és a halál vesztében levő embereket, vagyis az összes halottat megújítottad az örök életre, a sötétben lévőket megvilágosítottad és megszabadítottad, rabságunk bilincseit föloldoztad, minden magasztalásra méltó.
Katavászia
Bezárta magába, de nem emésztette meg a cethal gyomra Jónást, * ki, mikor a szörnyetegből, mint nászteremből jött elő, * néked, a szenvedőnek és eltemetettnek lett előképe, * és megmondta az őrségnek: * Hiába a hazugság, az irgalmat elhanyagoljátok.
Konták 
8. hang. Minta: Mint a teremtmények zsengéit…
A te tanítványod és barátod * és szenvedéseid követője, Fülöp apostol, * téged a földkerekségen Istennek hirdetett. * Az ő könyörgésére, * az Istenszülő segítségével * oltalmazd meg Egyházadat *’ a gonosz ellenségtől, Sokirgalmú!
Ikosz 
Igaz szóáradatot adj nekem, Uram, * ki a vizek természetét alkottad! * Erősítsd meg szívemet, ó Uralkodó, * ki megerősítetted a földet igéddel, * s világosítsd meg elmémet, * ki világossággal, mint köntössel vagy körülövezve, * hogy méltó módon mondjam * s énekeljem apostolodnak méltó dicséretét, Sokirgalmú!
VII. óda. 6. hang
A Babilonban élt ifjak nem ijedtek meg a lángoktól, * hanem a lángoló tűz közepébe vetve, * beharmatozva kiáltották: * Áldott vagy te, Urunk, atyáinknak Istene! 
Mint a fénysugár, nyílként kirepültél, szent apostol, és fényeddel besugárzod mindazokat, akik híven hangoztatják: Áldott vagy Urunk, atyáinknak Istene!
Az isteni igehirdetés bőséges fényáradatával fényesen ragyogtál, ó boldog, és megvilágosítottad azokat, akik a sötétségben hangoztatták: Áldott vagy Urunk, atyáinknak Istene!
A szónokok fecsegését és tanításuk minden szörnyűségét legyőzted a hit hatékony szavával, és zengted: Áldott vagy Urunk, atyáinknak Istene!
Istenszülő-ének
Tisztaságos Szűz! Te Krisztusban két, minden lény fölötti módon, összevegyülés nélkül egyesülő lényeget szültél, ezért neki ezt hangoztatjuk: Áldott vagy Urunk, atyáinknak Istene!
VIII. óda. 6. hang. Az ősi törvény szerint…
Világ világosságává tett téged az Atya világossága, a személyes Ige, aki apostolává választott a világból, háromszorosan boldog, fölfegyverzett az ő isteni erősségével, legyőzhetetlen harcosává tett, és te zengted: Áldjátok az Urat, az ő művei, és magasztaljátok őt mindörökké!
Isteni erővel megerősödve az ellenséges seregeket fényesen legyőzted, fölsorakozott csatarendjüket szétverted, s minthogy a békét elvehetetlen örökségként kaptad, a világon békés állapotot létesítettél, és hangoztattad: Áldjátok az Urat, az ő művei, és magasztaljátok őt mindörökké!
Teljes buzgósággal az Isten megtestesült Igéjéhez szegődtél, tanítványává, szent szolgájává és beavatottjává lettél, szent apostol. Ő elküldött téged a pogányokhoz, te pedig az ő eljövetelét hirdetted és zengted: Áldjátok az Urat, az ő művei, és magasztaljátok őt mindörökké!
Istenszülő-ének
Fölfoghatalan módon teljesen és változás nélkül egyesült a te méhedben az egész emberi természettel a mindenek fölötti Isten, legszentebb Szűz. Azért két természetű egy személynek valljuk Krisztust, s őt magasztalva zengjük: Áldjátok az Urat, az ő művei, és magasztaljátok őt mindörökké!
Katavászia
Az ősi törvény szerint élő ifjak * Babilonban büntetésben részesülve sem engedelmeskedtek * az uralkodó oktalan parancsának, * hanem a tűzben is, melybe vetették őket, * összefogódzva, fenntartójuknak méltó éneket zengtek, mondván: * Áldjátok az Urat, az ő művei, * és magasztaljátok őt mindörökké!
IX. óda. 6. hang. A nyelv képtelen…
Most a kifejezhetetlen dicsőségre és a nem alkonyodó világosságra lettél méltóvá ott, ahol kimondhatatlan az öröm, ahol folytonos a boldogság, ahol az igazak lakoznak, az elsőszülöttek egyházában! Esedezzél minden keresztényért, teljesen bölcs Fülöp!
Lelki jóság szépségével ékesen, a mennyország koszorújával földíszítve, a minden lény fölötti világosság sugarának fényözönével körülvéve, örvendve állsz most az Uralkodó trónja előtt, Istent szerető, boldog Fülöp.
Az összes szent apostollal és prófétával, a bajnokokkal, a szentéletűekkel, a főpapokkal és az igazakkal s az Istenszülővel együtt esedezzél, ó Fülöp, hogy bűneik bocsánatát és vétségeik elengedését elnyerjék mindazok, akik híven megünneplik a te ragyogó, szent emlékedet.
Istenszülő-ének
A természet törvényét meghaladó módon megszülted a megtestesült Igét, ki előbb testnélküli volt, ó Szűzanya! Azért mindnyájan áhítattal Istenszülőnek vallunk téged, s a legjobban hozzád illő köszöntésként mondjuk ezt neked, Tisztaságos, mert te a hívek üdvösségének gyökerévé lettél.
Katavászia
A nyelv képtelen, * hogy téged eléggé dicsérjen, * és az emberi elme gyarló, * hogy téged méltóan magasztaljon, ó Istenszülő, * de jóságos lévén * fogadd el a mi jószándékunkat, * mert hálás szeretetünkről meg vagy győződve, * s mivel te vagy a keresztény nép pártfogója, * ezért dicsőítünk téged!
Fényének
A szenté
Drága lépteidet, ó Szent Fülöp, a pályafutásra irányítottad, s örvendezve a mennyekbe érkeztél, és a Szentháromság színe előtt állván, az Atyában látod a Fiút és a Szentlelket, ezért most buzgón ünnepeljük a te szent emlékedet.
Másik
Isten Lelkének sugarait befogadtad, és tanításod szavával a világot megvilágosítottad, Istentől ihletett! Esedezzél most az Úrhoz érettünk, hogy üdvözítsen minket!
Az Istenszülőé 
Legszentebb Szűz! Könyörögj értünk Istennek szent követével, Fülöppel együtt a te Fiadhoz, s ments meg mindnyájunkat mindenféle bajtól!
Dicséreti sztihirák
8. hang. Minta: Ó megdöbbentő csoda...
Ó megdöbbentő csoda! * Az apostol, ki egykor tavon halászott, * Isten rendeléséből emberek halászává lesz, * és nemzeteket fog ki az igék által szőtt hálóval. * A kereszt horgával a világban horgászik. * Ó, milyen zsákmányt vitt Krisztus elé az Isten szolgája, *’ kinek emlékét ma ünnepeljük! (2x)
Ó megdöbbentő csoda! * Az Isten küldötte, Fülöp apostol mint bárány, * félelem nélkül elment a farkasok közé, * s a vadállatokat híven, kezes bárányokká tette, * és a világot Isten terve szerint átformálta. * Ó, milyen csodálatos a hitnek munkája, * milyen kimondhatatlan csoda! * Az ő könyörgésére üdvözítsd a mi lelkünket, *’ egyetlen emberszerető!
Ó megdöbbentő csoda! * Bölcsesség edényében életet árasztó víztartóként * jelent meg a világban levőknek Fülöp apostol, * s belőle a hittanítás folyója fakad, * melyből a csodák italát isszuk. * Ó, milyen fönséges csodajeleket művelt az Isten küldötte, *’ kinek emlékét hittel megtartjuk!
Dicsőség… 2. hang
Elhagytad a földieket és Krisztust követted, * megpecsételt a Szentlélek lehelete * és elküldött az elveszett nemzetekhez, * hogy az istenismeret világosságára vezesd az embereket, * ó, Fülöp apostol! * Istenszerető küzdelmedet befejezted, * lelkedet sokféle kín árán Istennek adtad. * Őhozzá esedezzél, teljesen boldog, *’ hogy adja meg nekünk a nagy irgalmat!
Most és… Istenszülő-ének
Minden reményemet beléd helyezem, Istennek anyja, *’ őrizz meg engem a te oltalmad alatt!
Nagy doxológia

Tropár. 3. hang
Szent Fülöp apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és... Istenszülő-ének
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ megváltott minket a romlástól, mint Emberszerető.

